Мондый туй күргән юк иде әле (Нурлаттагы хәлләр)

	Бу туй минем тәҗрибәмдә иң үзенчәлекле туйларның берсе булып исемдә калды. Яңа гына каеннар яфрак яра башлаган, бик матур вакытта, Нурлат районында узды ул. Гадәттә, без туй башланыр алдыннан бер-ике сәгать алдан килеп аппаратура көйли торабыз, иркенләп әзерләнеп, кабаланмыйча гына эшне башларга яратабыз. Кичке биштә башланачак бу туйга да өчтән үк килеп җиттек.	 Кунаклар килә башлауга без тулы әзерлектә идек инде. Тик татарларның традицион гадәтләре буенча кунаклар да бик көттереп кенә җыелдылар, иң мөһиме, әле кияү белән кәләш тә килеп җитмәгәннәр иде. Туй башланырга тиешле вакыттан берәр сәгать чамасы узгач, ачыккан халык өстәлләр артына утырып капкалый ук башлады. Берзаман кемдер “киләләр!” дигән хәбәр салды, без шулкадәр зарыгып көткән яшь парларыбызны матур итеп каршыларга дип урамга  чыгып бастык.   Фото һәм видео төшерүче егетләр утырган машинадан соң берничә минутлык ара калдырып, шәп итеп бизәлгән туй машинасы килеп туктады. Тик аннан, бик көтелгән бәхетле пар урынына кәләш үзе генә килеп чыкты. Болар ЗАГСтан соң бик каты талашканнар икән. Без дә, төшү белән, “киявең кая” дип ябырылмадык инде үзенә, төрле хәлләр була, аңлагандай итенеп, таралышмыйча, кияүне көтә башладык. Кияү кеше бишенчеме, алтынчымы машинада, дуслары белән утырган иде. Ул машина да килеп җитте, ниһаять, аны да алкышлар белән каршыладык, тик ул машинадан килеп чыгу белән җыелган кунаклар җиңелчә шок хәленә килделәр: кияүнең йөзе табак кебек шешенгән һәм зур бер яшькелт-шәмәхә фингал белән бизәлгән иде! Бер күзе йомылып беткән, башын бора-бора исән күзе белән генә карап, кунаклар белән исәнләшеп чыкты бу. “Бал корты тешләдеме әллә?” - дидем инде аптырагач. “Әһә! - ди бу, авызын ерган үзе: - Мондый кияү күргәнегез булмагандыр әле”. Чыннан да мондый укны күргәнем юк иде... Бичара, туена ике көн кала урамда бик каты сугышырга туры килгән икән, каршы якта кеше күбрәк булган ди...   
	Альбина БӘШИРОВА	
Шәһри Казан

	№ --- | 22.07.2022	


